Til Finansdepartementet

 Oslo, 31. august 2023

# Høring om NOU 2023: 15 Bærekraftsrapportering – gjennomføring av direktivet om bærekraftsrapportering – (CSRD) – høringssvar fra Samfunnsbedriftene

1. **Innledning**

Samfunnsbedriftene er organisasjonen for lokale og regionale samfunnsbedrifter. Vi organiserer 590 kommunale og interkommunale selskaper over hele landet innen havn, avfall, brann og beredskap, energi, kultur, revisjon, arkiv, arbeidsinkludering, krisesenter, IKT, med flere. I tråd med vår visjon - bærekraftige samfunn, nyskapende arbeidsliv – er vi positive til at det innføres krav til rapportering og standarder, som gjør det mulig å sammenligne bærekraftsinnsatsen mellom virksomheter og stater. Det er et viktig virkemiddel for omstilling til en mer bærekraftig økonomi og samfunn, i tråd med EUs handlingsplan «Europas grønne giv» og FNs bærekraftsmål. Det er viktig at Norge deltar aktiv i dette arbeidet – og at direktivet gjennomføres i norsk lov.

FN anslår at 2/3 av bærekraftsmålene må nås på lokalt og regionalt nivå og indikerer at kommunene har en viktig rolle å spille i omstillingen. Fremoverlente virksomheter, både private og offentlige, er avgjørende for å løse natur- og klimakrisen. Vår erfaring er at mange kommuner allerede har vedtatt å følge FNs bærekraftsmål og har stilt tydelige krav til hvordan kommunale virksomheter skal bidra til å oppfylle målene de har satt seg, samt krever dokumentasjon fra sine virksomheter som underbygger dette.

Vi gjør også oppmerksom på at Samfunnsbedriftene støtter NKRF – interesseorganisasjonen for kontroll og revisjon av kommunal/offentlig virksomhet - sitt høringssvar, men ut i fra vår rolle som arbeidsgiver- og interesseorganisasjon for kommunale virksomheter så begrenser vi oss til virkeområde, trinnvis innføring og avslutter med noen betraktninger om harmonisering av lovverket knyttet til det offentliges rapporteringskrav av data fra bedrifter.

1. **Virkeområde**

Vårt utgangspunkt er at det er foretakets størrelse og ikke foretakstypen som skal avgjøre om man omfattes av direktivets krav til bærekraftsrapportering. Samfunnsbedriftene mener at kravet til bærekraftsrapportering også må gjelde andre regnskapspliktige foretak enn de som omfattes av direktivet, men støtter dog en avgrensing i tråd med de nye direktivreglene når det gjelder størrelse.

I forlengelsen av dette vil vi også reise spørsmålet om hvorvidt offentlig sektor bør omfattes av kravene til bærekraftsrapportering. Offentlig sektor utgjør en stor andel av økonomien i de fleste europeiske land, inkludert Norge. Nylig ble miljøkravene i offentlige anskaffelser skjerpet. Vi mener derfor at kommunale virksomheter som regnes som store foretak etter regnskapsloven må stilles ovenfor tilsvarende krav om bærekraftsrapportering som næringslivet. På enkelte områder konkurranseutsetter kommunen tjenester der private og kommunale virksomheter konkurrerer. Rapporterer private og kommunale virksomheter etter samme standard vil det være lettere å sammenligne selskapenes bærekraftsarbeid på tvers av eierskap.

Vi heller derfor til å støtte mindretallets utgangspunkt om at alle foretakstyper skal omfattes, og vi mener at dette primært bør gjelde uavhengig av hvilken virksomhet de driver. I tillegg bør det være mulighet til å fastsette unntak eller forenklinger i forskrift.

1. **Trinnvis innføring**

Samfunnsbedriftene støtter forslaget om en trinnvis innføring. Dette er viktig for at foretakene/virksomhetene skal kunne omstille seg og forberede seg på kravene i rapporteringen.

1. **Lovverket må harmoniseres**

Samtidig som vi støtter krav og standarder for bærekraftsrapportering for alle foretakstyper, vil vi påpeke at kommunale virksomheter allerede har et omfattende lovverk som de må følge, som anskaffelsesregelverket, offentlighetsloven, kommuneloven med mer. Mange av dem tilhører bransjer som omfattes av lovpålagte klima- og miljøkrav.

Dersom kommunale og interkommunale selskap - som oppfyller kravene til størrelse - skal omfattes av bærekraftsdirektivet, mener vi at det er viktig å utrede konsekvensene av dette med hensyn til annet regelverk som fremmer de samme formålene. Regler og krav må harmoniseres, slik at dette ikke fører til dobbeltrapportering og sløsing av ressurser. Krav om å følge rapporteringsdirektivet kan kreve mer spesialisert kompetanse og økt bruk av administrative ressurser, som i neste omgang vil gjøre tjenestene dyrere for innbyggerne eller at virksomhetene må nedprioritere andre aktiviteter, for eksempel utviklingsprosjekter.

Avslutningsvis, vil vi understreke at EUs bærekraftsdirektiv er meget omfattende for alle typer virksomheter. Regjering og forvaltning har en jobb å gjøre med forenkling og finne gode digitale løsninger for at dette skal bli gjennomførbart på en god måte. Det viktigste i denne omgang er at EUs direktiv om bærekraftsrapportering innføres i norsk rett. Norge må imidlertid være en pådriver for at offentlig sektor inkluderes i disse kravene i overskuelig framtid.

Vennlig hilsen

Samfunnsbedriftene

Øivind Brevik Jill Johannessen

Administrerende direktør Fagsjef for bærekraft